**ส่วนที่ 3**

**การบริหารงบประมาณงบเงินอุดหนุน ประเภทเงินอุดหนุนทั่วไป**

**รายการเงินอุดหนุนค่าใช้จ่ายในการจัดการศึกษาขั้นพื้นฐาน(ค่าใช้จ่ายรายหัว)**

**หลักการ**

ด้วยรัฐธรรมนูญแห่งราชอาณาจักรไทย พุทธศักราช 2550 หมวด 3 มาตรา 43 ได้บัญญัติไว้ว่า “บุคคลย่อมมีสิทธิเสมอกันในการรับการศึกษาขั้นพื้นฐานไม่น้อยกว่าสิบสองปี ที่รัฐจะต้องจัดให้อย่างทั่วถึงและมีคุณภาพโดยไม่เก็บค่าใช้จ่าย” และพระราชบัญญัติการศึกษาแห่งชาติ พุทธศักราช 2542 และที่แก้ไขเพิ่มเติม พุทธศักราช 2545 หมวด 2 มาตรา 10 ได้บัญญัติไว้ว่า “การจัดการศึกษาต้องจัดให้บุคคลมีสิทธิและโอกาสเสมอกันในการรับการศึกษาขั้นพื้นฐานไม่น้อยกว่าสิบสองปีที่รัฐต้องจัดให้อย่างทั่วถึง และมีคุณภาพโดยไม่เก็บค่าใช้จ่าย” และหมวด 8 มาตรา 60 ได้บัญญัติไว้ว่า “ให้รัฐจัดสรรงบประมาณแผ่นดินให้กับการศึกษาในฐานะที่มีความสำคัญสูงสุดต่อการพัฒนาที่ยั่งยืนของประเทศ โดยจัดสรรเป็นเงินงบประมาณเพื่อการศึกษา ดังนี้ (1) จัดสรรเงินอุดหนุนทั่วไปเป็นค่าใช้จ่ายรายบุคคลที่เหมาะสมแก่ผู้เรียน การศึกษาภาคบังคับ และการศึกษาขั้นพื้นฐานที่จัดโดยรัฐและเอกชนให้เท่าเทียมกัน” จึงเป็นหน้าที่ของสำนักงานคณะกรรมการการศึกษาขั้นพื้นฐานที่จะต้องดำเนินการจัดการศึกษาขั้นพื้นฐานตามข้อบัญญัติดังกล่าว

**วัตถุประสงค์**

งบประมาณงบเงินอุดหนุน ประเภทเงินอุดหนุนทั่วไป รายการเงินอุดหนุนค่าใช้จ่ายในการจัดการศึกษาขั้นพื้นฐาน(ค่าใช้จ่ายรายหัว) จัดสรรให้สถานศึกษาเพื่อใช้ในการจัดการเรียนการสอนให้ได้ประโยชน์สูงสุดในการพัฒนานักเรียนให้เป็นไปตามเจตนารมณ์ของรัฐธรรมนูญแห่งราชอาณาจักร พุทธศักราช 2550 พระราชบัญญัติการศึกษาแห่งชาติ พุทธศักราช 2542 และที่แก้ไขเพิ่มเติม (ฉบับที่ 2) พุทธศักราช 2545

**แนวทางการใช้งบประมาณ**

เพื่อให้การใช้จ่ายงบประมาณงบเงินอุดหนุน ประเภทเงินอุดหนุนทั่วไป รายการเงินอุดหนุนค่าใช้จ่ายในการจัดการศึกษาขั้นพื้นฐาน(ค่าใช้จ่ายรายหัว) เกิดประโยชน์ต่อการเรียนการสอนได้มากที่สุด จึงกำหนดให้แนวปฏิบัติ ดังนี้

1.ให้สถานศึกษาจัดทำแผนปฏิบัติการประจำปีของสถานศึกษา ที่สอดคล้องกับนโยบายและจุดเน้นของสำนักงานคณะกรรมการการศึกษาขั้นพื้นฐาน

2.เสนอแผนการปฏิบัติการประจำปีของสถานศึกษาผ่านความเห็นชอบของคณะกรรมการสถานศึกษาขั้นพื้นฐาน

3.รายงานผลการดำเนินงานของสถานศึกษาให้สาธารณชนได้รับทราบ

4.การใช้จ่ายงบประมาณต้องสอดคล้องกับแผนปฏิบัติการประจำปีของสถานศึกษา

เพื่อให้การใช้จ่ายเงินอุดหนุน รายการค่าใช้จ่ายในการจัดการศึกษาขั้นพื้นฐาน(ค่าใช้จ่าย

รายหัว)เกิดประโยชน์ต่อการเรียนการสอนได้มากที่สุด จึงกำหนดให้โรงเรียนแบ่งสัดส่วนการใช้เงินงบประมาณ ดังนี้

1.งบด้านวิชาการ ร้อยละ 50 ของวงเงินงบประมาณเงินอุดหนุนรายการนี้

2.งบด้านบริหารทั่วไป ร้อยละ 30 ของวงเงินงบประมาณเงินอุดหนุนรายการนี้

3.งบสำรองจ่าย ร้อยละ 20 ของวงเงินงบประมาณเงินอุดหนุน

ทั้งนี้งบประมาณทั้ง 3 ส่วน ต้องรวมกันได้ 100 % ของวงเงินงบประมาณรายการนี้ที่ได้รับการจัดสรรทั้งหมด สอดคล้องกับแผนปฏิบัติการประจำปีของโรงเรียน นโยบายและจุดเน้นของสำนักงานคณะกรรมการการศึกษาขั้นพื้นฐาน โดยให้เป็นอำนาจของผู้บริหารโรงเรียนในการพิจารณา

ผ่านความเห็นชอบของคณะกรรมการสถานศึกษาและให้ประกาศในสถานที่เปิดเผยเพื่อให้ข้าราชการครูและบุคลากรทางการศึกษา ผู้ปกครอง และสาธารณชนได้รับทราบ

**ลักษณะการใช้งบประมาณ**

การใช้งบประมาณงบเงินอุดหนุน ประเภทเงินอุดหนุนทั่วไป รายงานเงินอุดหนุนค่าใช้จ่ายในการจัดการศึกษาขั้นพื้นฐาน (ค่าใช้จ่ายรายหัว) ให้ปฏิบัติตามระเบียบของทางราชการที่เกี่ยวข้อง โดยให้ใช้ในลักษณะ 3 ประเภทงบรายจ่าย ดังนี้

**1.งบบุคลากร**

1.1*ค่าจ้างชั่วคราว* เช่น จ้างครูอัตราจ้างรายเดือน พนักงานขับรถยนต์ ฯลฯ

**2.งบดำเนินงาน**

2.1 *ค่าตอบแทน* เช่น ค่าตอบแทนวิทยากร ค่าตอบแทนวิทยากรวิชาชีพท้องถิ่น

2.2 *ค่าใช้สอย* เช่น ค่าเบี้ยเลี้ยง ค่าเช่าที่พัก ค่าพาหนะ ค่าจ้างซ่อมแซม ค่าจ้างเหมาบริการ ค่าพาหนะพานักเรียนไปทัศนศึกษาแหล่งเรียนรู้ ฯลฯ

2.3 *ค่าวัสดุ* เช่น ค่าวัสดุการศึกษา ค่าเครื่องเขียน ค่าวัสดุเวชภัณฑ์ ค่าจ้างเหมาบำรุงทรัพย์สิน ฯลฯ

2.4 *ค่าสาธารณูปโภค* เช่น ค่าน้ำ ค่าไฟฟ้า ค่าโทรศัพท์ ฯลฯ

**3.งบการลงทุน**

3.1 ค่าครุภัณฑ์ เช่น จัดซื้ออุปกรณ์คอมพิวเตอร์ เครื่องถ่ายเอกสาร ครุภัณฑ์ทางการศึกษา ฯลฯ

3.2 ค่าที่ดินและสิ่งก่อสร้าง รายจ่ายเพื่อประกอบดัดแปลง ต่อเติมหรือปรับปรุงที่ดินและสิ่งก่อสร้าง ที่มีวงเงินเกินกว่า 50,000 บาท เช่น ค่าจัดสวน ค่าถมดิน ถนน รั้ว สะพาน

บ่อน้ำ ค่าซ่อมแซมอาคารเรียนและสิ่งปลูกสร้างอื่น ๆ ฯลฯ

สำนักงานคณะกรรมการการศึกษาขั้นพื้นฐาน จะจัดสรรงบประมาณตามข้อมูลนักเรียนประจำปีการศึกษา (โดยใช้ข้อมูล ณ วันที่ 10 มิถุนายน) การจัดสรรงบประมาณแยกเป็น 2 งานคือ

1) ผลผลิตผู้จบการศึกษาภาคบังคับ ระดับมัธยมศึกษาตอนต้น

คนละ 1,750 บาท/ภาคเรียน (ปีละ 3,500)

1. ผู้จบการศึกษามัธยมศึกษาตอนปลาย คนละ 1,900 บาท/ภาคเรียน

(ปีละ 3,800 บาท)